b'\n_START_ARTICLE_\nZemljepisno lastno ime\n_START_PARAGRAPH_\nZemljep\xc3\xadsna l\xc3\xa1stna im\xc3\xa9na ali topon\xc3\xadmi (izvirno iz gr\xc5\xa1\xc4\x8dine, \xcf\x84\xcf\x8c\xcf\x80\xce\xbf\xcf\x82 \xe2\x80\x93 kraj in \xe1\xbd\x84\xce\xbd\xce\xbf\xce\xbc\xce\xb1 \xe2\x80\x93 ime) so vrsta lastnih imen, s katerimi se individualno poimenuje kraje, pokrajine, de\xc5\xbeele, dr\xc5\xbeave, astronomska telesa, vode, vzpetine, polja, pu\xc5\xa1\xc4\x8dave, mestne predele, ulice, trge ipd. Pi\xc5\xa1e se jih z veliko za\xc4\x8detnico. Zemljepisna lastna imena so lahko naselbinska ali nenaselbinska; naselbinska so imena mest (Trst), vasi (Kranjska Gora), trgov (Pliberk) in zaselkov (Lome), nenaselbinska pa vsa druga. Lahko so enobesedna (Ljubljana, Gorica) ali ve\xc4\x8dbesedna (\xc5\xa0marje pri Jel\xc5\xa1ah, Severna Amerika, Spodnja \xc5\xa0i\xc5\xa1ka). Ve\xc4\x8dinoma so enodelna (Dramlje, \xc5\xa0marje pri Jel\xc5\xa1ah), nekatera pa dvodelna (Ljubljana Be\xc5\xbeigrad)._NEWLINE_Veda o izvoru in pomenu toponimov, raziskovanje ter dejavnosti in postopki dajanja toponimov se imenuje toponomastika.\n_START_SECTION_\nNaselbinska imena\n_START_PARAGRAPH_\nNaselbinska imena so imena mest, vasi, trgov in zaselkov, ne pa tudi mestnih predelov oziroma delov naselbin. Za imena delov naselbin (Pobre\xc5\xbeje, Zelena jama) veljajo ista pravila kakor za nenaselbinska imena.\n_START_SECTION_\nEnodelna naselbinska imena\n_START_PARAGRAPH_\nEnodelna naselbinska imena pi\xc5\xa1emo z veliko za\xc4\x8detnico (Metlika, Benetke, Kairo, Va\xc4\x8de, Lome, Velikovec).\n_START_SECTION_\nVe\xc4\x8dbesedna naselbinska imena\n_START_PARAGRAPH_\nVse sestavine ve\xc4\x8dbesednih naselbinskih imen pi\xc5\xa1emo z veliko za\xc4\x8detnico (\xc5\xa0kofja Loka, Kranjska Gora, Pri Treh Hi\xc5\xa1ah) razen samostalnikov mesto, trg, vas (vesca), selo (sela, selce), naselje, \xc4\x8de so na neprvem mestu v ve\xc4\x8dbesednem imenu: Novo mesto, Stari trg, Stara vas, Spodnja vesca, Opatje selo, Ur\xc5\xa1na sela, Dolenje selce, Ribi\xc5\xa1ko naselje. Z malo za\xc4\x8detnico pi\xc5\xa1emo tudi neprve predloge (\xc4\x8crni Vrh nad Idrijo, Most na So\xc4\x8di). _NEWLINE_Kadar imena naselij iz drugih jezikov vsebujejo besede vas, mesto, trg, selo, jih pri slovenjenju ali prevajanju pi\xc5\xa1emo z malo za\xc4\x8detnico (Devinska Nova vas), \xc4\x8de pa jih ne slovenimo, ohranjamo tujo pisavo tudi glede velike za\xc4\x8detnice (D\xc3\xacvinsk\xc3\xa1 Nov\xc3\xa1 Ves)._NEWLINE_\xc4\x8ce naselbinsko ime vsebuje nenaselbinsko dolo\xc4\x8dilo, to ohrani svoje pisanje: Gradi\xc5\xa1\xc4\x8de v Slovenskih goricah, Zavrh pod \xc5\xa0marno goro, Sv. Duh na Ostrem vrhu.\n_START_SECTION_\nDvojna naselbinska imena\n_START_PARAGRAPH_\nDvojna naselbinska imena so redka in poimenujejo dve naselbini. Posamezni sestavini se lo\xc4\x8di z nesti\xc4\x8dnim vezajem. To lo\xc4\x8dilo med dvema imenoma govori o sklonljivosti obeh sestavin: \xc5\xa0marje - Sap, Gorenja vas - Rete\xc4\x8de, Pri Cerkvi - Struge.'